भारत में दंगे होते तो बौखला जाती इंग्लैंड टीम : गावस्कर  
गावस्कर का मानना है कि यदि इंग्लैंड की तरह दंगे भारत में हुए होते तो इंग्लिश क्रिकेटर घबराकर सीरीज बीच में ही छोड़ने की बात करने लगते।
भारत के पूर्व कप्तान सुनील गावस्कर का मानना है कि यदि इंग्लैंड की तरह दंगे भारत में हुए होते तो इंग्लिश क्रिकेटर घबराकर सीरीज बीच में ही छोड़ने की बात करने लगते। ब्रिटेन में दंगों के बीच भारत और इंग्लैंड के बीच तीसरा टेस्ट आज से एजबेस्टन में शुरू होगा। गावस्कर ने कहा कि यदि ऐसा भारत में हुआ होता तो इंग्लिश क्रिकेटर वापसी की सोचने लगते ।  उन्होंने सन अखबार से कहा,  इसमें कोई शक नहीं कि वे बौखला गए होते। वे स्वदेश लौटने की बात सोचने लगते। यह तय है। केविन पीटरसन की अगुवाई वाली इंग्लैंड टीम 2008 में मुंबई आतंकी हमले के बाद भारत दौरा बीच में छोड़कर चली गई थी। बाद में टीम ने लौटकर श्रृंखला पूरी की। मौजूदा टेस्ट कप्तान एंड्रयू स्ट्रास ने कहा है कि दंगों का टीम की तैयारी पर कोई असर नहीं पड़ा है।  उन्होंने कहा, टीम पर यह सब देखकर भयावह लगता है लेकिन जहां तक हमारी तैयारियों की बात है तो उस पर कोई असर नहीं पड़ा है। हम बेहतरीन प्रदर्शन करने के लिए तैयार हैं।